Ανανεώσιμες πηγές ενέργειας
Authors: Πεταυράκη Χρυσούλα 
Published: January 2023

Στη σύγχρονη εποχή, η ενεργειακή κρίση συνιστά ένα ζήτημα εξαιρετικής σημασίας που χρήζει άμεσης αντιμετώπισης, προκειμένου να καλυφθούν οι ενεργειακές ανάγκες των καταναλωτών, χωρίς ωστόσο να προκαλείται επιβάρυνση στο περιβάλλον. Η παρούσα έρευνα μελετά τις απόψεις των στελεχών και των υπαλλήλων των ΟΤΑ α΄ και β΄ βαθμού στο νησί της ρόδου σχετικά με τη συμβολή τους στην αξιοποίηση των ΑΠΕ, με τη χρήση δύο ερευνητικών εργαλείων, του ερωτηματολογίου και της ημιδομημένης συνέντευξης. Αρχικά, το ερωτηματολόγιο χορηγήθηκε τον Αύγουστο του έτους 2021 σε 301 υπάλληλους και στελέχη των ΟΤΑ. Στη συνέχεια, το Μάρτιο του έτους 2022 έγιναν οι συνεντεύξεις σε 15 στελέχη του δήμου ρόδου και της περιφέρειας νοτίου αιγαίου. Σύμφωνα με τα αποτελέσματα της έρευνας, οι συμμετέχοντες αναφέρθηκαν στη σημαντικότητα της αειφορίας εστιάζοντας και στις τέσσερις διαστάσεις της, δίνοντας μεγαλύτερη έμφαση στην περιβαλλοντική διάσταση μέσω της προστασίας του περιβάλλοντος και της μείωσης της εξάντλησης των φυσικών πόρων. στη συνέχεια, τόνισαν ότι στην Ελλάδα υπάρχει εν μέρει πολιτική για την αειφορία η οποία πραγματοποιείται, κυρίως, από την κεντρική διοίκηση μέσω εθνικών και ευρωπαϊκών δράσεων, αποφάσεων, νόμων και προγραμμάτων, ενώ ο ρόλος των τοπικών φορέων είναι εξίσου σημαντικός, γιατί διαχειρίζονται έργα που επηρεάζουν την καθημερινότητα του πολίτη. Παρόλα αυτά, σημειώνουν ότι θα πρέπει να υπάρχει μια πιο ολοκληρωμένη πολιτική στην οποία η Τ.Α. θα έχει μια πιο ενεργή συμμετοχή στη λήψη αποφάσεων/δράσεων, λόγω του ότι γνωρίζουν καλύτερα τα προβλήματα και τις ανάγκες του τόπου τους. μάλιστα, προτείνουν τη βελτίωση του νομοθετικού πλαισίου για την εφαρμογή αειφορικών πολιτικών με διακριτές τις αρμοδιότητες των ΟΤΑ α΄ και β΄ βαθμού, αλλά και την αναγκαιότητα ύπαρξης ενός ολοκληρωμένου σχεδίου δράσης για την αειφορία, που δεν θα επηρεάζεται από την εναλλαγή της εξουσίας κάθε φορά. Ως προς την προώθηση των ΑΠΕ για την ανάπτυξη ενός τόπου τόσο η κεντρική διοίκηση με τις αρμοδιότητες που έχει, όσο και η Τ.Α. στο πλαίσιο των δυνατοτήτων της βάσει του θεσμικού της ρόλου διαδραματίζουν σημαντικό ρόλο για το σκοπό αυτό. Ωστόσο, θα έπρεπε να προωθούνται σε μεγαλύτερο βαθμό και πιο οργανωμένα. πιο συγκεκριμένα, στο νησί της Ρόδου οι ΑΠΕ συμβάλλουν ως ένα βαθμό, αλλά θα έπρεπε να αξιοποιούνται περισσότερο λόγω του υψηλού αιολικού και ηλιακού δυναμικού του. Προς αυτήν την κατεύθυνση, οι κυριότεροι ενισχυτικοί παράγοντες για την υιοθέτηση τους είναι η παροχή κινήτρων, η ενημέρωση και ευαισθητοποίηση των πολιτών και των τοπικών φορέων και η βελτίωση του θεσμικού πλαισίου και της γραφειοκρατίας, ενώ αντίστοιχα οι ίδιοι παράγοντες λειτουργούν και ανασταλτικά στην προσπάθεια αυτή. Τα δεδομένα στον τομέα της ενέργειας άλλαξαν πρόσφατα εξαιτίας του πολέμου μεταξύ της Ρωσίας και της Ουκρανίας με φυσικό επακόλουθο την άμεση επίδραση στην προώθηση των ΑΠΕ. Στο πλαίσιο αυτό, τα αποτελέσματα της έρευνας έδειξαν ότι θα πρέπει να υιοθετηθούν πολιτικές που αποσκοπούν στην ενεργειακή αυτονομία και ασφάλεια του τόπου, να αξιοποιηθούν περισσότερο οι ΑΠΕ και να πραγματοποιηθεί η απεξάρτηση από το ρωσικό φυσικό αέριο. επισημαίνεται ότι η Τ.Α. δεν έχει άμεση συσχέτιση με το ζήτημα αυτό λόγω έλλειψης αρμοδιοτήτων και του περιορισμένου της ρόλου στη λήψη αποφάσεων. Ταυτόχρονα, τα οικονομικά συμφέροντα που σχετίζονται με την ηλεκτροπαραγωγή από τα συμβατικά καύσιμα, η έλλειψη χρηματοδότησης προγραμμάτων και η περιορισμένη βούληση από την πλευρά των πολιτικών και των αιρετών της Τ.Α. λειτουργούν ανασταλτικά στο να αποκτήσει ενεργό ρόλο για την επίλυση του προβλήματος.